**ANĐELA – NAŠA MAJKA I PRIJATELJICA**

**Proslava sv. Anđele : 27. 01. 2016.: Program u 17.45 s.**

**P r o g r a m :**

1. **Pozdrav prije sv. Mise 27. 01. 2016.: s. Mirjam Šurjan**

**Dragi vjernici, naši vjerni posjetitelji i prijatelji : Ove godine blagdan naše Utemeljiteljice sv. Anđele pada u srijedu 27. 1. 2016. Iako je radni dan, veselim se Vašem lijepom broju na ovoj našoj misi. Upravo smo prošle godine proslavili 480 godina od osnutka Družbe sv. Uršule koju je ona ustanovila na blagdan sv. Katarine Aleksandrijske 25.11. 1535. godine.**

**Zato neka joj je neizmjerna hvala !**

**A sad poslušajmo ovaj kratki program i recitacije prije svete mise, te pjesme, kojima će naša djeca uljepšati misu :**

1. **S. Irena : Misli s. Bogoljube iz djela „Okrajci srca“**

* **Samo ljubav ima moć preobrazbe !**
* **Uzalud mi tvoje raširene ruke, ako ne dođem u tvoj zagrljaj !**
* **Neka teče, Gospodine, tvoja milost u moj život !**

1. **Recitacija Svetoj Anđeli : (Mihaela)**

**ANĐELA, NAŠA MAJKA I UČITELJICA**

**ANĐELO, ZVIJEZDO BLISTAVA,**

**Anđelo, dragi kamene,**

**Biseru sveti, cijenjeni.**

**Tvoj čar se Crkvom prosipa,**

**već dugih pet sto godina.**

**Privlačiš duše pripravne,**

**izgubit sve za Gospoda,**

**Velikog Sina Božjega,**

**Sina i Krista Raspetog,**

**I ZARUČNIKA VJEČNOGA.**

**ANĐELO, ZVIJEZDO BLISTAVA,**

**Na nebu zlatna DUGA si,**

**Vjera ti čvrsta, stamena,**

**Crkvi hridina sigurna.**

**Putove stare, hrapave,**

**Biserjem zlatnim posipaš,**

**Što privlače tako četice**

**Uršule svete Djevice,**

**I u susret hrle ISUSU,**

**svom ZARUČNIKU VJEČNOMU.**

**ANĐELO, ZVIJEZDO BLISTAVA,**

**I rajske LJESTVE DO NEBA,**

**Ti uresu si djevica.**

**Tvom vjerom, nadom, nestaju,**

**Zablude, tmine, napasti.**

**Koračaš naprijed ustrajno**

**da svijet za Krista osvojiš,**

**vodeći Sestre mudrošću,**

**ljubavlju, pažnjom, milinom.**

**U Ljubav OCA VJEČNOGA, SINA, I DUHA SVETOGA.**

**4. Savjeti sv. Anđele : gospođe**

1. **S A V J E T I SVETE ANĐELE**

S. Mirjam : Evo nekoliko savjeta i preporuka sv. Anđele svakome od nas:

**1.** Nastoj steći i izmoliti sebi pravu nakanu i plemeniti osjećaj da te u brizi za druge vodi samo ljubav prema Bogu i ljudima ! (Verica Oreški)

**2.** Upiši u svoju dušu i srce svakog od svojih ukućana, jednog po jednog, njegove dobre i loše osobine, da bi se za njih mogla bolje brinuti, pomagati im i ljubiti ih! (Sanja Jurić)

**3.** Nastoj uvijek biti ljubazna u ophođenju s drugima, jer nam Isus kaže: „Učite se od mene jer sam blaga i ponizna srca“ (Mt 11,25-30) . (Nada Fofić)

4. Nemoj od drugih ništa zahtijevati silom, jer je Bog dao svakome slobodnu volju i on ne sili nikoga, nego samo savjetuje. (Bosa Belić)

**5.** Budi uzor svojim ukućanima, napose djeci, da se u tebi mogu ogledati, te tako biti što sličniji Kristu! (Dubravka Šelendić)

**6**. Budi brižna i budna da u obitelji ne iznikne kakva kuga nesloge, zavisti i podjele, te nastoj to zlo sjeme uz Božju pomoć odmah iščupati – jer Bog je s onima koji su jedno srce i jedna duša s njime. (Štefica Šimunić)

**7.** A tebi i cijeloj obitelji neka bude glavno utočište do NOGU ISUSA KRISTA – i tu neka se cijela obitelj dnevno skuplja i zajednički moli - da baštinite blagoslov! (Suzana Ružman)

**Refren - SVI : ANĐELO, O MAJKO SVETA, SAČUVAJ NAS USRED SVIJETA,**

**DA SA DUŠOM LJILJAN ČISTOM HRLIMO ZA BOGOM KRISTOM.**

**DA MU POSVE OMILIMO, ŽIVOT SVOJ MU POSVETIMO !**

**MOLBENICA**

S vjerom se obratimo Vječnome Ocu, moleći ga po Srcu Isusa koji je Put, Istina i Život:

***Neka dođe kraljevstvo tvoje, Gospodine.***

1.Sa sv. Anđelom i sa svim sestrama uršulinkama, molimo te, Oče, za sve one koji te ne poznaju :

***Neka dođe kraljevstvo tvoje, Gospodine.***

2.Sa sv. Anđelom, prikazujemo ti sve duše otkupljene dragocjenom Isusovom Krvlju:

***Neka dođe kraljevstvo tvoje, Gospodine.***

3. Sa sv. Anđelom, žarko te molimo, da nam pošalješ dobrih novih zvanja :

***Neka dođe kraljevstvo tvoje, Gospodine.***

4.Prateći radnike Evanđelja, posebno naše sestre misionarke i sve misionare, molimo te, Oče, ispuni ih svojim Svetim Duhom:

***Neka dođe kraljevstvo tvoje, Gospodine.***

5.Pogledaj na duše pokojnika, napose naših preminulih sestara – primi za njih naše molitve i žrtve :

***Neka dođe kraljevstvo tvoje, Gospodine.***